Samruni (málfræði)

Samruni (fræðiheiti: contaminatio) er það þegar tvennskonar orðalag (orðatiltæki, föst orðasambönd og einstök orð) blandast saman, einkum vegna svipaðrar merkingar. Með öðrum orðum þá slengir líku saman. Varast ber að rugla saman nykruðu máli og samruna. 

Samruni er oftast ekki talinn til fyrirmyndar, enda merki um versanandi málvitund eða alltént ruglanda. Gísli Jónsson, íslenskufræðingur, sagði þó einu sinni að samrunar væru misleiðinlegir, og yrði stundum úr þessu spélegt tal. „En stundum hefur venjan helgað sumar gerðir samruna, þær sem einhvern tíma hafa verið hlægilegar“. Íslenskt mál; grein í Morgunblaðinu 1993 Þó er það ekki merki um að samruni sé orðið viðurkennt mál að hann þyki fyndinn. 

 Dæmi:
?Dropinn sem fyllir mælinn
 Dropinn sem holar steininn + Kornið sem fyllir mælinn

?Hafa vaðið fyrir neðan nefið
Hafa munninn fyrir neðan nefið + hafa vaðið fyrir neðan sig. 

?Skáka einhverjum við
Skáka einhverjum + slá einhverjum við

?Reka endahnútinn á eitthvað
Reka smiðshöggið á eitthvað - binda endahnútinn á eitthvað

?Líta við (í merkingunni koma við einhvers staðar, ekki í merkingunni að líta um öxl)
Líta inn + koma við

?Grandvaralaus
Grandalaus + andvaralaus

?Snauðugur
Snauður + auðugur

?Reka að feigðarósi
Láta reka á reiðanum + fljóta sofandi að feigðarósi. 

 Tilvísanir 

Flokkur:Málfræði